Ligte vliegtuig stort in Mpumalanga neerFoto verskaf deur Die Laevelder. ŉ Ligte vliegtuig het Donderdagmiddag laat in Mpumalanga neergestort. Volgens Die Laevelder het die ligte vliegtuig langs die Elandshoekpad naby Machadodorp neergestort. Ineke van Huyssteen, woordvoerder van ER24, het gesê vyf mense is beseer. “Van die insittendes het ná die vliegtuig neergestort het na ŉ pad geloop om hulp te kry.” Volgens Van Huyssteen het ER24 se paramedici net na 17:00 op die toneel aangekom en was paramedici van die provinsiale nooddiens reeds daar. Een persoon het ernstige beserings opgedoen terwyl die ander vier matige beserings opgedoen het. Die beseerdes is na ŉ nabygeleë hospitaal vervoer vir verdere mediese behandeling. Die Laevelder het berig die vliegtuig het in vlamme uitgebars toe dit neergestort het en dat een van die insittendes ernstige brandwonde opgedoen het. Die Burgerlugvaartowerheid (BLO) sal die presiese omstandighede van die voorval ondersoek.